Գրիգոր Կյուրեղյան

Գրիգոր Յայլու Կյուրեղյան (), հայ մանկավարժ, Երկրորդ համաշխարհային պատերազմի մասնակից։

Կենսագրություն 
Գրիգոր Կյուրեղյանը ծնվել է 1912 թվականին, Անիի շրջանի Մարալիկ գյուղում։ 1930 թվականին ավարտել է Լենինականի մանկավարժական տեխնիկումը, հայրենի գյուղի յոթնամյա դպրոցում աշխատել է պատմության ուսուցիչ։ 1937 թվականին Կյուրեղյանն ավարտել է Երևանի հեռակա մանկավարժական ինստիտուտի պատմության ֆակուլտետը և գործուղվել Էջմիածնի շրջան, որտեղ աշխատել է ՀԼԿԵՄ շրջկոմի հրահանգիչ։ Նույն թվականին տեղափոխվել է Լենինական և աշխատել ՀԼԿԵՄ Լենինականի քաղկոմի հրահանգիչ։ 1938 թվականին եղել է Լենինականի մեծահասակների № 2 միջնակարգ դպրոցի տնօրեն։ 1940 թվականին ընդունվել է կուսակցության շարքերը։

1941 թվականի հունիսի 28-ին Կյուրեղյանը զորակոչվել է կարմիր բանակ և ուղարկվել Բաքու՝ հրամանատարական դասընթացներում սովորելու։ Ավագ լեյտենանտի կոչումով 1943 թվականին մեկնել է ռազմաճակատ և նշանակվել առաջին Բելոռուսական ռազմաճակատի 38-րդ հատուկ ինժեներական բրիգադի հրամանատարի՝ տեխնիկական գծով օգնական, մասնակցել է Բելոռուսիայի, Լեհաստանի ազատագրման մարտերին։

Ցուցաբերած քաջության համար Կյուրեղյանը պարգևատրվել է Հայրենական պատերազմի առաջին աստիճանի և Կարմիր աստղի շքանշաններով, «Մարտական ծառայությունների համար», «Վարշավայի ազատագրման համար», «Բեռլինի գրավման համար» մեդալներով, ստացել Գերագույն գլխավոր հրամանատարից շնորհակալագիր։

1946 թվականի վերջին Կյուրեղյանը զորացրվել է բանակից, վերադարձել Լենինական և աշխատել կուսակցական խորհրդային մարմիններում, դպրոցում։

Գրիգոր Կյուրեղյանը մահացել է 1970 թվականին։

Պարգևներ 
 Հայրենական պատերազմի առաջին աստիճանի շքանշան
 Կարմիր աստղի շքանշան
 «Մարտական ծառայությունների համար» մեդալ
 «Վարշավայի ազատագրման համար» մեդալ
 «Բեռլինի գրավման համար» մեդալ

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Հայրենական պատերազմի 1-ին աստիճանի շքանշանակիրներ
Կարմիր աստղի շքանշանի ասպետներ
«Մարտական ծառայությունների համար» մեդալով պարգևատրվածներ
Մարալիկ քաղաքում ծնվածներ